ธปท.ไม่พยุงเงินบาทจ่อหลุด31
ค่าเงินบาทแกว่งหนัก ธปท.ไม่แทรกแซงหลุด 31 แน่
24 ก.ย. 2554

ค่าเงินบาทแกว่งหนัก ธปท.ไม่แทรกแซงหลุด 31 แน่
ค่าเงินบาทเมื่อวันที่ 23 ก.ย. เปิดตลาดที่ 30.76-30.78 บาทต่อเหรียญสหรัฐ ก่อนจะปิดตลาดที่ระดับบาทปิดตลาดเย็นนี้อยู่ที่ระดับ 30.86-30.88 บาทต่อเหรียญสหรัฐ
นักบริหารเงินจากธนาคารซีไอเอ็มบีไทย กล่าวว่า เปิดตลาดสัปดาห์หน้าเงินบาทมีโอกาสจะเข้าใกล้ระดับ 31 บาทต่อเหรียญสหรัฐ โดยมองกรอบไว้ที่ 30.80-31.00 บาทต่อเหรียญสหรัฐ ภายใต้เงื่อนไขว่า ธนาคารแห่งประเทศไทย (ธปท.) ไม่เข้าไปแทรกแซงก็เห็นระดับ 31 บาทแน่ 
“ดูจากสภาพการณ์แล้ว บาทคงอ่อนค่าต่อ เพราะช่วงนี้หาข่าวดีในตลาดค่อนข้างยาก” นักบริหารเงิน ระบุ
ทั้งนี้ หากพิจารณาในช่วง 7 วันที่ผ่านมา ค่าเงินบาทอ่อนค่าลงไปแล้ว 0.50 สตางค์ เมื่อคิดจากระดับ 30.35-30.37 บาทต่อเหรียญสหรัฐในวันศุกร์ที่ 16 ก.ย.ที่ผ่านมา 
ทั้งนี้ แนวโน้มเงินบาทคาดว่าจะอ่อนค่าต่อตามทิศทางเงินสกุลอื่นในภูมิภาค ประกอบกับปิดตลาดหุ้นไทยเมื่อวันที่ 23 ก.ย. ดัชนีติดลบไปถึง 32.43 จุด เฉพาะ 2 วันที่ผ่านมา หุ้นลงไปถึง 71 จุดแล้ว เพราะนักลงทุนยังไม่มีความมั่นใจต่อภาวะเศรษฐกิจโลก หลังจากที่ธนาคารกลางสหรัฐ (เฟด) ออกมาเตือนว่า มีความเสี่ยงอย่างมากที่เศรษฐกิจสหรัฐจะเผชิญกับช่วงขาลง
ธนาคารแห่งประเทศไทย (ธปท.) รายงานฐานะทุนสำรองระหว่างประเทศ ณ วันที่ 16 ก.ย.ปีนี้ อยู่ที่ระดับ 1.848 แสนล้านเหรียญสหรัฐ หรือประมาณ 5.609 ล้านล้านบาท ลดลง 300 ล้านเหรียญสหรัฐ หรือประมาณ 9,210 ล้านบาท เพราะเงินทุนต่างชาติไหลออก